**Usmernenie dekana č. 1/2021**

**pre odovzdávanie záverečných bakalárskych a inžinierskych prác na FEIT UNIZA
v akademickom roku 2020/2021**

V zmysle Príkazu rektora č. 3/2021 k organizácii štúdia počas letného semestra akademického roka 2020/2021 na Žilinskej univerzite v Žiline pre odovzdanie záverečných prác stanovujem na FEIT nasledovné rámcové pokyny:

1. Zásady vypracovania záverečných prác, formálne náležitosti a spôsob kontroly originality vychádzajú z platného Metodického usmernenia MŠVVaŠ SR o náležitostiach záverečných prác, ich bibliografickej registrácii, uchovávaní a sprístupňovaní a riadia sa Smernicou č. 103 o záverečných prácach v podmienkach Žilinskej univerzity v Žiline.
2. Pre akademický rok 2020/2021 bude akceptovaná aj skenovaná verzia zadania záverečnej práce namiesto originálu zadania.
3. Odovzdanie záverečnej práce sa v akademickom roku 2020/21 bude realizovať **elektronicky** bez nutnosti fyzickej účasti študenta prostredníctvom nasledujúcich krokov.
4. Študent vloží elektronickú verziu záverečnej práce (vrátane všetkých príloh) do systému evidencie záverečných prác Žilinskej univerzity v Žiline (ďalej len **do EZP**) do termínu stanoveného Akademickým kalendárom FEIT pre akademický rok 2020/2021 pre odovzdávanie záverečnej práce na adrese <https://feit.uniza.sk/studenti/akademicky-kalendar/>).
5. Zároveň s nahratím záverečnej práce do EZP študent zašle požiadavku na zhotovenie 2 kusov tlačenej verzie svojej záverečnej práce **do EDISu** elektronicky prostredníctvom on-line objednávkového systému dostupného na linku <http://tlacdiplomovky.uniza.sk> do termínu stanoveného Akademickým kalendárom FEIT pre akademický rok  2020/2021 pre odovzdanie záverečnej práce, čím sa bude práca považovať za odovzdanú. Študent zodpovedá za to, že verzia zaslaná do EDISu bude totožná s verziou nahratou do EZP.
* V akademickom roku 2020/2021 bude EDIS prijímať objednávky od študentov Žilinskej univerzity v Žiline na väzbu a tlač záverečných prác len elektronicky prostredníctvom on-line objednávkového systému, pričom bude realizovaná len mäkká lepená väzba záverečných prác V2, ktorá plne vyhovuje požiadavkám legislatívy na nerozoberateľnosť. Pre záverečné práce – dizertačné práce – bude možnosť objednať aj väzbu v tvrdých doskách. Študent si zároveň bude môcť objednať aj napálenie a potlač CD/DVD ako voliteľnú službu. V prípade potreby napálenia dodatočných súborov (okrem nahratého vnútra práce) bude možné poslať zazipované súbory mailom, príp. cez úschovňu. Pri objednávaní v EDISe postupuje študent v zmysle pokynov EDISu a platného cenníku.
* Študent v on-line objednávkovom systéme zaplatí väzbu a tlač záverečnej práce prostredníctvom aplikácie *E-many*. Platbu je potrebné vykonať zo svojho účtu E-many. EDIS nebude expedovať neuhradené objednávky. Štandardná doba na spracovanie objednávky väzby a tlače záverečnej práce je 5 pracovných dní.
* Študent zodpovedá za včasné objednanie, vloženie záverečnej práce pre tlač a väzbu, ako aj úhradu platby za služby EDIS-u. V prípade, ak študent nebude mať záujem využiť službu tlače vnútra práce v EDISe, vytlačené vnútro práce bude možné doručiť do EDISu riadne zabalené a označené v súlade s aktuálne platnými protipandemickými opatreniami.
* Študent môže kontaktovať EDIS prostredníctvom mailovej adresy tlacdiplomovky@uniza.sk a mobilného telefónneho čísla 0917 210 671.
* Po realizácii tlače a väzby záverečnej práce EDIS prostredníctvom *internej pošty* zabezpečí doručenie záverečných prác na Referát pre vzdelávanie FEIT Žilinskej univerzity v Žiline, ktorý zabezpečí doručenie záverečných prác na príslušnú katedru poverenej osobe. Jeden výtlačok záverečnej práce bude určený na archiváciu na Žilinskej univerzite v Žiline. V prípade, ak si študent objedná viac ako 1 ks záverečnej práce, prevezme si tieto zvyšné zviazané záverečné práce na príslušnej katedre, ktorá zabezpečuje štátne skúšky.
1. Pri nahratí práce do EZP študent vyplní **Licenčnú zmluvu** o použití školského diela, ktorú následne vygeneruje systém EZP a pošle ju elektronicky tajomníkovi štátnicovej komisie alebo inej katedrou poverenej osobe. Rovnako pošle aj **Potvrdenie o vložení** práce do systému EZP, **Prihlášku** na štátnu skúšku a **Čestné vyhlásenie** autora o vydaní záverečnej práce v termíne stanovenom príslušnou katedrou, najneskôr však do termínu stanoveného Akademickým kalendárom FEIT pre 2020/2021 pre odovzdávanie záverečnej práce. V listinnej podobe tieto dokumenty doručí na príslušnú katedru v termíne stanovenom príslušnou katedrou, najneskôr v deň konania štátnej skúšky (doložia sa do k Zápisu o konaní štátnej skúšky) spolu **s elektronickou verziou práce na CD/DVD** (je možné objednať v EDISe pri zaslaní požiadavky na tlač záverečnej práce) alebo **USB**.
2. Pre každú záverečnú prácu budú v EZP určení vedúci a oponent záverečnej práce, ktorí si za účelom vypracovania posudku záverečnú prácu z EZP stiahnu, alebo im bude práca poverenou osobou katedry poslaná elektronicky.
3. Posudky vedúceho a oponenta záverečnej práce musia byť vložené do EZP najneskôr 2 pracovné dni pred konaním štátnej skúšky, aby mal študent posudky k dispozícií v EZP a mohol si ich prečítať.
4. Podpísané posudky vedúceho a oponenta záverečnej práce budú zaslané v elektronickej forme (naskenovaný PDF súbor) ako i v listinnej podobe (môžu byť dodané aj neskôr – doložia sa do spisu) tajomníkovi štátnicovej komisie, alebo inej poverenej osobe, do stanoveného termínu.

Profilové katedry na svojich webových stránkach zverejnia upresnenie tohto rámcového pokynu pre študentov končiacich svoje štúdium v študijných programoch zabezpečovaných príslušnou katedrou.

|  |  |
| --- | --- |
|  | prof. Ing. Pavol Špánik, PhD.dekan |

Tento pokyn nadobúda platnosť 23.4.2021

V Žiline dňa 22.4.2021